open-index/open-wikipedia-markdown huggingface dataset:
Operacion Neuland

**Operacion Neuland** (Operacion Tera Nobo) tabata e nomber codigo pa un operacion di guera submarino na gran escala, conduci den Lama Caribe door di e forsa naval Aleman ("Kriegsmarine") na 1942 durante Guera Mundial II. E operacion a forma parti di e campaña submarino Aleman contra e transporte maritimo di e Aliadonan.

Den e prome mita di 1942 seis submarino (*U-Boote*) Aleman y cinco Italiano a wordo desplega den awanan di Caribe y den Golfo di Venezuela..

## Contexto historico
Despues cu Merca a drenta Guera Mundial II na december 1941, Alemania a amplia su campaña submarino (*U-Boot-Krieg*) for di Nort Atlantico pa otro regionnan strategico, incluyendo Caribe. E kier a stroba produccion y transporte di petroleo pa debilitá e capacidad militar di e Aliadonan, particularmente Merca, Canada y Reino Uni.

E region tabata di gran importancia militar y economico, pasobra:
* refinerianan na Trinidad, Aruba y Corsou tabata suministra un gran parti di e combustible pa e Aliadonan.
* tankeronan tabata transporta petroleo for di Venezuela y Caribe pa Norte America y Europa.
* proteccion naval di e Aliadonan den Caribe na e momento ey tabata relativamente limita.

## Despliegue di submarino
Operacion Neuland a cuminsa oficialmente na februari 1942. E prome grupo tabata consisti di:
* U-156, U-502, U-67 y otro submarinonan Aleman
* submarinonan Italiano di Regia Marina

Nan a operá rond di:
* Aruba
* Kòrsou
* Golfo di Venezuela
* Costa nort di Sur America

## Atakenan principal
E operacion a resulta den varios atake contra tankero cargando petroleo Venezolano y barconan mercantil. E evento mas conoci tabata:
* e atake riba Aruba (16 di februari 1942), caminda U-156 a torpedea tankeronan na San Nicolas y cerca di Eagle Beach,
* e atakenan riba barconan den Golfo di Venezuela,
* e intentonan di atake riba tankeronan den haf di Willemstad.

Den e promé lunanan di 1942, e submarinonan a logra sink un numero significativo di barconan aliado, causando perdida humano y material.

## Resultado y impacto
Militarmente, Operacion Neuland tabata inicialmente un exito pa Alemania:
* decenas di barco aliado a wordo hundi den Lama Caribe,
* transporte di petroleo a wordo seriamente stroba,
* e atakenan a crea panico den region.

Sinembargo, e reaccion di e Aliadonan tabata rapido:
* Merca a manda tropanan pa proteha Aruba y Corsou,
* sistema di convooi a wordo fortalece,
* patruyanan aereo y naval a intensifica.
Despues di memey 1942, e eficacia di e submarinonan den Caribe a baha considerablemente door di miho defensa aliado.

## Nificacion historico
Operacion Neuland ta considera un di e operacionnan mas importante di e guera submarino den hemisferio occidental. E operacion a demostra:
* e vulnerabilidad inicial di Caribe,
* e importancia strategico di e refinerianan di Antias Hulandes,
* e globalisacion di Guera Mundial II, cu a alcansa te den regionnan relativamente leu for di Europa.

Pa Aruba y Corsou, e operacion aki a marca e momento cu nan a bira directamente parti di e escenario di Guera Mundial II.

## Mira tambe
* Atake riba Aruba
* Bataya den Lama Caribe
1818

**1818**  tabata un aña komun ku a kuminsá riba un djahuebs riba e kalènder gregoriano. E ta marka e di 1818 aña despues di Kristu; e di 818 aña di e di dos milenio; e di sesentiocho aña di siglo 19 i e di nuebe aña di dékada 1810.

## A sosodé
**Yanüari**

**Febrüari**
 
**Mart**

**Aprel**
 
**Mei**

**Yüni**

**Yüli**
 
**Ougùstùs**
 
**Sèptèmber**

**Òktober**

**Novèmber**

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
Cashaca

**Cashaca** ta un camisa cortico, senciyo y sin boton, traha di catuna blikia. Tanto piscado como cunukero tabata bisti e cashaca.

Saco di hariña tabata wordo uza como tela. Riba e pecho tin e palabra "cashaca" borda cu cora. E cashaca ta cuadra den forma cu manga largo cu ta caba hancho. Ta ser bisa cu antes e cashaca tabata sin manga y traha di un catuna grof, yama *dril*.

## Mira tambe
* Wayabero
Keshi yená

**Keshi yená** ta un plato tradishonal originalmente di Kòrsou. E plato ta trahá ku keshi Edam kòrá hasí bashí i yená ku karni of piská. Ingredientenan komunmente usá pa yena keshi ta inkluí kaper, rasenchi, prùim, i oleifi. 

Promé ku yena keshi, e kapa di wax kòrá ta wòrdu molia i kitá. Keshi yená ta wòrdu prepará *bain-marie* òf hòrná den fòrnu. E keintamentu ta suavisá e kaska di keshi. Despues di hòrna, e keshi yená ta wòrdu laga pa fria un poko, i ta bòltu e riba un skal i kòrtá manera un bolo. 

Meskos ku ayaka, keshi yená hopi bia ta wòrdu sirbi komo un entrada (*hors d'oeuvre*). Na hopi restaurant, sinembargo, e preparashon aki tin bia ta desviá for di método tradishonal, por ehèmpel, dor di usa un baki di fòrnu ku slais di keshi Gouda, en bes di un keshi Edam hasí bashí.
Giolina Henriquez

**Giolina Henriquez** (Aruba, 1958) ta un poeta, pintor y ilustrado Arubiano. E ta conoci pa su trabou den arte visual y literatura, y pa su contribucion na desaroyo cultural di Aruba.

## Bida y carera
Giolina Henriquez a nace na Aruba na 1958. E ta yiu mayo di Vera Croes y Oscar Henriquez, un politico prominente afilia na Partido Patriotico Arubano (PPA). E tin un ruman muhe, Tisa LaSorte, kende ta ocupa e funcion di CEO di Aruba Hotel & Tourism Association (AHATA).

Desde edad di diesdos aña, Henriquez a cuminsa skirbi poesia y dedica su mes na arte. Despues di finalisa su estudio na Colegio Arubano, el a sigui formacion na Pine Manor College y Rhode Island School of Design na Merca. 

Despues di su estudio den exterior, el a bolbe Aruba, caminda el a dedica su mes na pintura y poesia, banda di su funcion como manager den e negoshi di famia: Pelican Watersports.

Henriquez ta mama di tres yiu homber. 

### Pintura
Henriquez ta traha principalmente cu pintura riba lenso grandi. Su estilo ta combina forma, color y simetria, hopi biaha cu uzo rectangular y diagonal, reflehando buskeda interior di berdad, amor y identidad. Temanan di spiritualidad, feminidad y reflexion personal ta frecuente den su obra.

Desde añanan 1980 el a exhibi extensivamente den exposicionnan na varios luga y pais, entre otro: Rhode Island (1980, 1981), Aruba (1983, 1985), Caracas (1984), Amsterdam (1984) y Rijswijk (1985). El a representa Aruba na evento Antesala Caracas (1984) y na Arte Contemporaneo Aruba I y II (1985 y 1986). Na 1994 el a participa den e Bienale di Santo Domingo (Republica Dominicano) y na aña 1996 el a tene su prome exposicion solo *Wings of truth* na Cas di Cultura.

Na 1994 Henriquez, hunto cu Renwick Heronimo y Osaira Muyale, a co-funda Galeria Eterno na Oranjestad, caminda e tambe tabatin su atelier. E tabata activo tambe como docente di pintura.

### Poesia
Henriquez ta skirbi poesia na Papiamento, Ingles y Spaño.

Su poesia ta caracterisa pa un tono introspectivo y mistico, cu enfoke riba berdad, honestidad, amor y identidad femenino Caribeño.

Na 1998 el a publica su coleccion di poesia bilingual *Hala di berdad – Wings of Truth*, cu ta contene bintitres poema acompaña pa reproduccion di su propio pinturanan. Den e obra aki, palabra y imagen ta forma un dialogo artistico, unda poesia y pintura ta complementa otro.

### Diseño y otro actividad
Henriquez a debuta como ilustrado na 1985 cu e buki pa mucha *Warwind* di Josette Daal, pa cual el a diseña ilustracion y portada.

Den añanan 1990, el a diseña varios serie di stampia postal pa Posterijen Aruba, entre otro  *Natural Bridges* (1992), deporte di zeilo (1993), *Child Welfare* (1994) y e stampia conmemorativo di 100 aña Comite Olimpico Internacional (1994). 

Fuera di su actividadnan artistico, e ta comprometi cu proteccion di medio ambiente marino y tabata fundado y presidente di Aruba Marine Mammal Foundation.
Kargadónan di leu

***Kargadónan di leu*** (hulandes: *Dragers van verre*) ta un eskultura di bròns dor di Nelson Carrilho den Westerpark na Amsterdam.

E obra a wòrdu kreá riba inisiativa di residentenan lokal i ta konsiderá komo un monumento pa e sosiedat multikultural di Amsterdam. *Kargadónan di leu* ta para pa "kada persona, sin importá nan orígen òf destinashon, ta hiba ku nan nan rikesa kultural i ta transmití esaki pa otro por eksperensiá su bunitesa."

E eskultura ta demonstra dos figura kargá ku tabla rektangular riba nan kabes. Nan ta representá e ko-eksistensia pasífiko di hende di diferente desendensia i kultura. E simbolo di karga riba kabes ta bin di kultura afrikano.

Na 2005, *Kargadónan di leu* a forma parti di e eksposishon *Den Haag Sculptuur* riba Lange Voorhout na Den Haag. E edishon aki a konmemora e hubileo di plata di Reina Beatrix.
Mama Baranka

***Mama Baranka*** ta un eskultura di betòn i bròns dor di Nelson Carrilho den Vondelpark na Amsterdam. El a wòrdu pòni na 1984 na komemorashon di Kerwin Duinmeijer, kende a fayesé pa motibu di violensia riba dia 20 di ougùstùs 1983. Su morto a kondusi na indignashon sosial i a bira un símbolo den e lucha kontra rasismo na Hulanda. Ariba e pedastal ta pará: 



Laga Amsterdam, un tempu un baluarte di toleransia, kontinuá karga e flambeu di toleransia pasobra hende no por tolerá su koló di kueru aki un mucha humano a kai for di intoleransia!

Den folklóriko Karibe hulandes, un hende muhé fuerte i firme ta wòrdu referí na dje komo *Mama Branka*. E eskultura ta representá e imágen aki, i ta referí na e posishon i resistensia di hende muhénan koló skur. E símbolo di Mama Baranka ta similar na e idea mas amplio di e diosa "Mama Tera", ku ta sisti den vários kultura. Sinembargo, den konteksto di Kòrsou, kaminda e paisahe ta konsistí di formashon di baranka, e nòmber *Mama Baranka* tin un nifikashon mas lokal.

*Mama Baranka* ta un figura di mama korpulento, ankra na tera, komo símbolo di inmobilidat i fortalesa di muhé kurasoleño preto. E kraknan den e eskultura di bròns di *Mama Baranka* ta visibel den e habrimentunan. Nan ta representá doló, pero na e mesun momento por mira lus ta bria dor di nan tambe.
Ivonne Witteveen

**Ivonne Witteveen-Kistemaker** (☆ 22 di yanüari 1944 na Kòrsou ta un eks-esgrimista di Kòrsou i atleta olímpiko. El a representá Antias Hulandes na e Weganan Olímpiko di Zomer di 1968 na México den e evento individual di floret femenino.

## Bida i karera
Ivonne Witteveen a nase i lanta na Kòrsou. Den añanan 1950, despues ku a funda Asosiashon di Esgrima di Antias Hulandes (NAASB) bou di liderazgo di Anton (Dop) Boutmy, esgrima a kuminsá desaroyá den un forma strukturá riba e islanan antiano, dunando oportunidad pa atleta lokal trese nan talento na nivel internashonal. Witteveen tabata miembro di De Musketiers, un di e klupnan di esgrima mas prominente na Willemstad.

Den añanan 1960, el’a pasa algun tempo na Hulanda, unda el’a sigui cu su entrenamento. Na 1967, el a regresá Kòrsou. Su kasá, Mark Witteveen, tabata entrenadó ku Nederlands Antilliaanse Amateur Scherm Bond (Asosiashon di Esgrima Amateur di Antias Hulandes, NAASB). Ivonne Witteveen a establesé su presensia den e esenario lokal di esgrima, kompetiendo prinsipalmente den eventonan di floret feminino, organisá pa NAASB.

Na 1968, el a titulá kampeon di Antias Hulandes den disiplina floret femenino, despues di derotá Myrna Anselma i na 1969 a retené e título aki.

Witteveen a kompetí den e evento individual di floret femenino na Weganan Olímpiko di Zomer di 1968 na Siudat di Mexico. 
Den e promé buèlta, ku a konsistí di seis partido, Witteveen a logra un viktoria i a sufri vários derota. El a terminá riba posishon seis den su grupo i no a klasifiká pa e siguiente buèlta.

E ekipo antiano di esgrima tabata konsistí di tres atleta; fuera di su persona tambe Myrna Anselma i Jan Boutmy. Anselma i Witteveen huntu a marka historia como e promé hende muhé antiano ku ta partisipante olimpiko.

## Honor
Witteveen ta wòrdu rekonosé den historia deportivo di Kòrsou pa medio di su inklushon den eksposishonnan na Mordi Maduro Sport Museum, ku ta honra altletanan olímpiko di eks-Antias Hulandes.

## Link eksterno
* Profil Ivonne Witteveen
Myrna Anselma

**Myrna Crescenda Anselma** (☆ 14 di sèptèmber 1936 na Kòrsou – † òktober 2008) tabata un esgrimista di Kòrsou i atleta olímpiko. E ta rekonosí komo e promé muhé ku a representá Antias Hulandes na un edishon di Weganan Olimpico. Su partisipashon na e Weganan Olímpiko di Zomer di 1968 na México a marca un momento históriko pa deporte femenino den Antias Hulandes. 

## Bida i karera deportivo
Myrna Anselma a kuminsá su karera deportivo komo miembro di De Musketiers, un di e klupnan di esgrima prominente na Willemstad. Rapidamente el a bira un di e atletanan mas sobresaliente di su generashon i durante añanan 1960 i kuminsamentu di añanan 1970, el a domina e deporte riba nivel nashonal, ganando shete biaha e título di kampeon di Antias Hulandes den disiplina floret femenino.

Durante su karera, el a representá Antias Hulandes den varios torneo regional i internashonal.

Na 1968, Anselma ta wòrdu selektá dor di e federashon nashonal di esgrima, Nederlands-Antilliaanse Schermbond, pa partisipa na Weganan Olímpiko di Zomer na México. E ta posishoná na e di 6 lugá den e promé buelta di su grupo y a keda eliminá. E promé buelta tabata konsistí di seis wega, di kua el a sigurá un viktoria (kontra Colette Flesch di Luxemburg) i a sufri sinku derota.

Ku esaki, el a bira e promé muhé antiano ku a partisipá den un Olimpiada, kual echo e ta komparti ku su kompañero di ekipo Ivonne Witteveen.

Na 1970, el a logra un medaya di plata den floret femenino na e Weganan Sentroamerikano i di Karibe (CAC) na Panama. 

## Rol den desaroyo di deporte
Ademas di su prestashonnan komo atleta, Myrna Anselma a hunga un rol importante den organisashon i promoshon di deporte. E tabata miembro fundadó di e Asosiashon Olímpiko di Antias Hulandes, fomentando konekshonnan entre partisipantenan olímpiko di e teritorio. Na reunion di fundashon dia 18 di òktober 2003, solamente atleta olímpiko tabata presente, i Anselma tabata un di esnan ku a partisipá.

Su kontribushon na desaroyo di esgrima riba Kòrsou tabata signifikativo. El a yuda stimula interes den e deporte i a sirbi komo ehèmpel pa generashonnan nobo di atleta femenino.

Na 1985, Anselma a wòrdu indusí komo miembro inaugural di Salon di Fama dor di Curaçaose Sport Federatie, huntu ku otro figuranan notabel manera Ergilio Hato i Juan (Benny) Leito. E título aki a rekonosé tantu su prestashonnan deportivo komo su influensia riba desaroyo di deporte na Kòrsou.

## Bida personal i legado
Den añanan despues di su retiro, Anselma tabata mas apartá di bida públiko, pero el a keda konosí komo un persona solidario i dispuesto pa yuda ora tabatin nesesidat. El a fayesé diripiente na òktober 2008 na edat di 72 aña.

Anselma ta konsiderá un pionero di deporte femenino den Antias Hulandes. Su partisipashon olímpiko i su kompromiso ku desaroyo deportivo a laga un marka duradero den historia di deporte di Kòrsou i Antias Hulandes.

## Link eksterno
* Profil Myrna Anselma, olympedia.org
* Myrna Anselma, intersportstats.com
Satyendra Pakhalé

**Satyendra Pakhalé** (☆ 1967 na Maharashtra, India) ta un diseñadó multidisiplinario indio-hulandes aktivo riba tereno di arkitektura, diseño industrial, diseño di interior i diseño di meubels. 

## Karera i diseño
Pakhalé a studia ingenieria na Nagpur (1985–1989), diseño industrial na Bombay (1989–1991), i diseño di produkto na Art Center College of Design na Suisa (1992–1994). E tabata e diseñadó di produkto senior, for di 1995 pa 1998, den e departamentu di *New Business Creation* di Philips Design. Einan, el a traha riba un outo konseptual, *Pangéa*, desaroyá den kolaborashon entre Philips i Renault.

Na 1998, el a funda su agensia di diseño, *Satyendra Pakhalé Associates* (SPA) na Amsterdam. El a kolabora ku Cappellini, Polrona Frau, Novartis, Hästens, i TOD's. Den kolaborashon ku Cappellini na 2025, el a diseña un kolekshon di tapijt di akuarel, e kolekshon *Bhuri*.

## Filosofia di diseño
Den su obra, e ta kombiná elementonan teknologiko moderno ku artesania tradishonal i ta eksplorá e konekshon entre funshonalidat i estétika. Segun e aserkamentu aki, Pakhalé a diseña e *BM Horse Chair* (2000) i *Stool* (2008). Aki, el a implementá teknologia 3D i e téknika di *dhokra*, un método di *cire perdue* (lit. "was perdí") ku ta usa metal di bèl. 

Su obra ta varia di produkshon masal industrial te na piesanan eksperimental úniko, arte, i arkitektura. Pakhalé ta aspirá pa restorá kalidatnan sensorial pa opheto i espasio ku, den su bista, hopi bia a bai pèrdí debí na industrialisashon i konsumismo.

## Kolekshon permanente <small>(selekshon)</small>
Pakhalé su obranan ta den kolekshonnan permanente di institushonnan, entre otro e Victoria and Albert Museum (V&A) na London, Stedelijk Museum Amsterdam, Montreal Museum of Fine Arts, i Centre Pompidou na Paris.

:
Ramadan

**Ramadan** (árabe: رَمَضَان‎, romanisá: Ramaḍān, literalmente "luna di kalor intenso" òf "kimamentu") ta e di nuebe luna di e kalènder islámiko. Musulmannan ta opservá esaki komo e luna santu di yunamentu (صَوْم, sawn), orashon, reflekshon spiritual i solaridat komunitario.

Kada aña Ramadan ta kambia den e kalènder gregoriano, pasobra e kalènder islámiko ta basá riba e siklo lunar. Ramadan ta konmemorá e promé revelashon di e Koran na e profeta Muhammad. 

E opservashon anual di Ramadan ta wòrdu konsiderá un di e sinku pilar di Islam. E luna ta dura 29 òf 30 dia, for di e promé aparishon di luna nobo te na e siguiente luna nobo.

## Yunamentu
Durante Ramadan, yunamentu ta dura for di mainta (promé ku salida di solo) te anochi (despues ku solo baha). Yunamentu ta obligatorio (*fard*) pa tur musulman adulto, ku eksepshon di:
* hende ku malesanan króniko òf serio,
* hende ku ta biaha,
* muhénan embarasá,
* muhénan ku ta dunando pechu,
* muhénan durante menstruashon,
* hende ku kondishonnan médiko manera diabétis.

E kuminda promé ku mainta ta wòrdu yamá *suhoor*, i e kuminda pa kibra e yunamentu anochi ta wòrdu yamá *iftar*.

Den regionnan kaminda tin solo di meianochi òf anochi polar, tin opinionnan religioso (*fatwa*) ku ta rekomendá pa sigui e ora di Mekka òf di e pais mas serka kaminda dia i anochi ta klaramente distinguibel.

## Dimenshon spiritual
Durante Ramadan, musulmannan ta kere ku e rekompensa spiritual di bon akshonnan (*sawab* òf *thawab*) ta wòrdu multipliká. P’esei, e fielnan no solamente ta abstené di kuminda i bebida, pero tambe di:
* produktonan di tabako,
* relashonnan seksual durante e ora di yunamentu,
* komportashon pekadó,
En lugá di esei, nan ta dediká mas tempu na:
* salat (orashon),
* lesamentu i deklamashon di e Koran,
* akshonnan di karidat,
* fortalesementu di puresa spiritual i konsientisashon di Dios (*taqwa*).

## Nifikashon
E palabra árabe ramadan ta derivá di e rais *ramada* (رمضاء), ku ta nifiká “kalor intenso” òf "kimamentu". Segun tradishon, e luna di Ramadan ta wòrdu yamá asina pasobra e yunamentu ta “kima” e pekánan, simbolisando purifikashon espiritual.den e luna aki pikánan ta wòrdu pordoná komo si fuera nan a wòrdu kimá bai.

E palabra árabe Ramadan ta deriva di e rais ramada (رمضاء), ku ta nifiká “kalor intensu” òf “kima”. Segun tradishon, e luna ta wòrdu yamá asina pasobra e yunamentu ta “kima” pikánan, simbolisando purifikashon spiritual.
Aña Nobo Chines

**Aña Nobo Chines** (Chines: 农历新年; Pinyin: *nónglì xīnnián*, literalmente “Aña Nobo di e Calendario Tradicional”), tambe conoci como **Festival di Primavera** (春节, *chūnjié*), ta e fiesta tradicional mas importante den cultura Chines. E ta marca e cuminsamento di un aña nobo segun e calendario lunisolar Chines y ta wordo celebra no solamente na China y Taiwan, pero tambe den diferente pais di Asia Oriental y Zuidoost Asia, manera Vietnam, Corea, Singapur y Malasia, como den comunidadnan Chines rond mundo.

Segun e calendario tradicional Chines, 2026 ta keda registra como aña 4724 y ta e *Aña di Cabay* (羊年/羊年). E aña 4723, e *Aña di Colebra*, a cuminsa dia 29 di januari 2025.

## Fecha y duracion
Aña Nobo Chines ta basa riba un calendario lunisolar, den cua e luna lunar ta determina e fecha di e celebracion. E fiesta ta cuminsa riba e prome dia di e prome luna lunar (正月, *zhēngyuè*) y generalmente ta dura 15 dia, te cu e *Festival di Lanterna* (元宵节 / 元宵節, Yuánxiāo jié).

Pasobra e calendario lunar no ta coincidi cu e calendario gregoriano, e fecha di Aña Nobo Chines ta varia cada aña entre 21 di januari y 20 di februari.

## Tradicion
E periodo di Aña Nobo ta un tempo di reunion familiar. Miyones di hende ta regresa nan luga natal pa celebra cu famia. E fenomeno aki ta conoci como *chūnyùn* (春运), òf “migrashon di primavera”, y ta ser considera como e migracion humano anual mas grandi na mundo.

Durante e celebracionnan tin diferente custumber tradicional:
* limpiesa profundo di cas prome cu aña nobo (pa “saca” mala suerte),
* decoracion cu color cora y di oro, simbolisando prosperidad y felicidad,
* entrega di envelopnan (*hóngbāo*) cu placa pa mucha,
* cuminda simbolico manera dumpling, pisca y pastel di aros (*niángāo*),
* vuurwerk y bailenan di leon y dragon pa spanta spirito malo.

## Nificacion cultural
Aña Nobo Chines ta un di e dianan di fiesta mas importante den cultura Chines y a wordo poni riba e lista di Herencia Cultural Intangibel di Humanidad di UNESCO na 2024.

E no ta solamente un fiesta di aña nobo, pero tambe un periodo di renobacion spiritual y social. E fiesta ta enfoca riba harmonia, prosperidad, gratitud y union familiar. 

Den idioma chines, e nochi promé di aña nobo ta wòrdu yamá *Chúxī* (除夕), literalmente “nochi a pasa”, referiendo na e transishon for di e aña bieu pa e aña nobo.

## Link externo
* Aña Nobo Chines na Aruba, Telearuba via Youtube (18 di februari 2026)
Heyliger

**Heyliger** por referi na:

## Hende
* Eddy Pieters Heyliger (1927-2012), outor di teatro sabano-kurasoleño.
* Glenda Heyliger, artista visual di Aruba.
* Grisha Heyliger-Marten, polítiko di Sint Maarten.
* Theo Heyliger, polítiko di Sint Maarten.
* Willys Heyliger (1926-2002), futbolista di Kòrsou i atleta olímpiko.
Aanholt

**Aanholt** por referi na:

## Hende
* Cor van Aanholt, atleta di bela di Kòrsou i atleta olímpiko; su yu:
** Just van Aanholt, atleta di bela di Kòrsou i atleta olímpiko.
** Odile van Aanholt, atleta di bela di Kòrsou i atleta olímpiko.
** Philipine van Aanholt, atleta di bela di Kòrsou i atleta olímpiko.
* Patrick van Aanholt, futbolista hulandes di origen kurasoleño.

:Kategoria:Disambiguation pages
Howell

**Howell** ta un fam di origen ingles ku presensia den Karibe Hulandes. E por referi na:

## Hende
* Alvin Alfonso (Alan) Howell, polítiko Arubano; su yu:
** Shanayah Howell, siklista BMX di Aruba i atleta olímpiko.
* Sherry Howell, sòftbolista di Kòrsou.
Barbacoa

**Barbacoa** of **Ala Blanca** (*Patagioenas corensis*, Ingles: *Bare-Eyed Pigeon*, Hulandes: *Naaktoogduif*) ta un especie di parha den e famia di Columbidae (paloma). E nomber cientifico di e especie a wordo publica na 1784 pa e Austriaco Joseph Franz von Jacquin.

## Distribucion y habitat
E especie ta presente na e costanan Caribense di Colombia y Venezuela, y e islanan den cercania: Aruba, Corsou y Boneiro. Tambe e ta wordo haya na e islanan Venezolano: Margarita y La Blanquilla. 

Alrededor di fin di 2012 of comienso di 2013 el a wordo introduci na e isla di Sint Maarten, caminda su populacion awor a aumenta y plama riba henter e isla.
 
E ta habita principalmente den un paisahe seco di mata di sumpiña y cadushi, y den mondi di acacia y mangel, por ehempel na Saliña Tierra del Sol (Aruba), Lac y Klein Bonaire (Boneiro). 

E ta wordo haya tambe den zonanan cultiva y pobla pa hende. E barbacoa tin un presencia prominente den ambiente local riba islanan ABC, y ta ser considera un paloma comun.

Riba e continente Sur America e ta presente te cu mas o menos 400 meter riba nivel di lama, aunke e ta wordo haya generalmente na elevacionnan mas abou.

## Nomber
Den Papiamento e especie ta conoci bou di diferente nomber popular. Nan ta segun isla:
*  -	Barbacoa, Ala Blanca, Warbacoa, Warakoa, Warwacowa, Warwacoha
*  - Warbacoa, Paloma di Mondi, Warwacowa, Warwacoha
*  - Ala Blanca, Warawacoa

## Descripcion
E especie ta un parha di un tamaño mediano y ta midi 32 - 37 cm pa e macho y 30 - 34.5 cm pa e embra, cu un peso rond di 274 gram. E plumahe di macho y embra ta mescos. Su cabes, garganta y pechu ta ros-biña. E wowo ta color oraño-bruin y rondona pa cuero sunu, un renchi blauw smal y un area pafo mas hancho di color cora-bruin, loke ta dune un aparencia yen di expresion y impresion cu e ta alerta. E parti ariba di lomba y nek ta mustra un patronchi di scama di color brons-preto y maron cla. E parti abou di lomba ta gris blauw cla. E area di ventilacion ta blanco. E ala dobla ta mustra un mancha blanco hancho, cu ta bira specialmente visibel ora e ta bulando. 
E especie hubenil ta un version mas cla y menos contrasta cu e adulto.

## Alimentacion y comportacion
E barbacoa ta come principalmente simia, fruta y grano. E ta busca cuminda den mata y palo, pero tambe por come riba tera. Den algun zona, e ta adapta bon na ambientenan modifica pa hende y ta wordo mira mas y mas cerca di cas y hardin, anochi y mainta. E minimo estorbo ta pon'e bula bay.

Su canto ta consisti di un serie ritmico di notanan abou, hopi biaha describi como: “woh… woh-hu-whOAh…”. E tono aki ta diferente for di otro especienan di paloma riba e islanan ABC.

## Conservacion
Segun e Lista Cora di IUCN, e especie ta clasifica como *Least Concern* (LC), indicando cu e no ta wordo considera menasa actualmente y cu su populacion ta generalmente stabil den su area.

## Link externo
* ''Patagioenas corensis'' - sharing wildlife sounds from around the world, xeno-canto.org
11 Rue Simon Crubellier

***11 Rue Simon Crubellier*** ta un instalashon di arte públiko dor di artista britániko, Matthew Darbyshire, den Stadionplein na Amsterdam.

E diseño ta konsisti di un "apartamentu", ku ta modelá segun un apartamentu den un blòki pa nort di e plenchi, mueblá ku muebel di betòn i bròns. E obra a wòrdu presentá pa prome be na 2014 pa e artista britániko. *11 Rue Simon Crubellier* ta nòmbra na un adres fiktisio for di e novela, *La vie mode d'emploi* ("Bida manual di usadó"), di e skirbidó franses, Georges Perec.

E obra ta konsientisá e diskushon tokante renobashon urbano i gentrifikashon. Habitantenan den besendario tabata enbolbí den e proseso di diseño, nan por a skohe for di un selekshon di muebel ku Darbyshire a kompilá. Tabatin sinkuenta kategoria di opheto (p.e., stul, toster, frishidèr) i denter di kada kategoria nan tabatin e eskoho di sinku opshon, kada un derivá  museo di diseño rekonosé denter di Hulanda. E "apartamentu" final ta konsistí di obhetonan selekshoná pa e habitantenan, ku eksepshon di un kashi, ku a wòrdu agrega dor di e artista mes.

E komponentenan di bròns a wòrdu produsí den un brònsgieterij na Tiel. Durante e proseso di produkshon, habitantenan i ámtenarnan munisipal a bishitá e gieterij pa siña tokante e proseso di produkshon. E obra ta destiná komo un luga di enkuentro. Karakteríka distinto ta inkluí, entre otro:

* un banki di Ikea, *Klippan*.
* un stul di modelo *Bird Chaise Longue * dor di Satyendra Pakhalé
* un mesa di sala dor di Isamu Noguchi
* un kashi di *Carlton* dor di Ettore Sottsass
* un sitrùs près, *Alessi Juicy Salif* dor di Philippe Starck
* un baiskel hulandes
* un IMAC-kòmpiuter
Jeffrey Werleman

**Jeffrey Werleman** (☆ 30 di september 1983 na Santa Cruz) ta un ex-futbolista Arubano cu tabata hunga como keeper. El a forma parti di e seleccion nacional masculino di Aruba.

## Bida y carera
Jeffrey Werleman a nace y lanta na Santa Cruz, Aruba. For di hoben e tabata activo den futbol, entre otro den LIFIDA (U-10).

Durante su carera el a distingui su mes como keeper, tambe danki na su haltura (aproximadamente 1,97 m), loke a dun'e un bentaha natural pa sobresali den paramento di tiro y dominio di e area di pinalti. 

### Carera den club
Werleman a cuminsa su carera futbolistico cu clubnan local den Division di Honor di Aruba, e maximo nivel di futbol riba e isla. Na edad di 16 aña su prome club tabata SV Independiente Caravel. Despues el a transferi pa SV Estrella, unda el a sigui desaroya su habilidadnan como keeper y a gana experencia den competencianan local. 

Seguidamente el a milita den varios otro club di futbol local. Den temporada 2021/2022, Werleman a regresa pa di tres biaha na SV Independiente Caravel. Durante e temporada ey el a haci tres aparicion oficial riba veld.

### Carera internacional
Werleman a debuta pa e seleccion nacional di Aruba dia 26 di mart 2008 den un partido contra  Antigua & Barbuda. 

Entre 2008 y 2010 el a representa Aruba den cuater partido internacional, incluyendo weganan clasificatorio pa Copa Oro di CONCACAF y Copa Mundial di FIFA. Tambe el a participa den partidonan amistoso.

Aunke Aruba no a logra avansa den e torneonan aki, Werleman su contribucion a forma parti di e desaroyo di futbol internacional Arubano den e periodo ey.

## Link externo
* Profiel riba soccerway.com
* Jeffrey Werleman, besoccer.com
Siegfried Hart

**Siegfried Hart** (☆ Aruba) ta un drummer, percusionista, compositor, y productor Arubiano.

## Bida
Siegfried a lanta pariba y pabou di Aruba. Su mayornan a separa ora e tabata chikito, cual a resulta den biba mita di siman na bario di Brasil, y e otro mita pabou banda di RCA. Siegfried a lanta ta scucha musica jazz, principalmente jazz fusion. Na Aruba, Siegfried a desaroya un interes den ritmo y herencia cultural.

Inicialmente, Siegfried a embarca pa un estudio na Berklee College, pero despues di a wordo nenga un total di diesun biaha, el a pone su bista riba North Carolina. Despues di a wordo acepta na North Carolina, Siegfried a confronta cu problemanan tecnico, manera e convertimento di e HAVO-diploma den e sistema Mericano. Hulanda nunca tabata den su plannan, encurasha pa un familiar na Hulanda, el a bay studia *International Media & Entertainment Management*. Na Hulanda, Siegfried su tocamento di musica a haya prioridad, cua a haci cu scol a sufri.

Siegfried a presenta na festivalnan, cu ta inclui North Sea Jazz Festival y Super Sonic Jazz Festival, y a colabora cu artistanan manera Stanley Clementina, Crudo y Jayh. Na 2025, Siegrfried ta toca cu diescinco diferente banda na Hulanda. E ta varia entre bandanan mas chikito pa algun mas grandi.

## Obra
Siegfried su obra ta refleha influencianan Afroantiano mientras e ta explora e limitenan y innova su herencia cultural cu formanan musical contemporaneo.  El a describi su estilo distincto como "Crioyo Jazz". Siegfried ta toca tur clase di genero musical, pero a desaroya un interes fuerte den musica tradicional di Caribe Hulandes. Na 2022, el a graba e EP titula *Hero Cayente* cu ta combina musica di tambu cu elementonan di jazz y hip hop, y caminda candela ta simbolisa un forsa transformativo, similar na e tradicion antiano di kima chapi pa refina su zonido. Na 2023, el a presenta un piesa, *Seú Days*, den un compilacion cu varios artista titula *Super-Sonic Family II part 1*. Riba su debut album, *Awa* (2025), awa ta sirbi como un metafoor pa sanacion, auto-exploracion, y profundidad emocional.

## Discografia
### EP
**Hero Cayente* (2022)
### Album
* *Awa* (2025)
Eric van der Burg

**Eric van der Burg** (☆ 9 di òktober 1965 na Amsterdam) ta un polítiko hulandes di partido VVD. Desde 23 di febrüari 2026 e ta Sekretario di Estado pa Asuntunan Interno, Relashonnan di Reino, i Gobièrnu Desisivo den gabinete-Jetten. Entre 2022 i 2024 e tabata Sekretario di Estado pa Hustisia i Seguridat, responsabel pa Asilo i Migrashon i entre 2023 i 2026 miembro di Tweede Kamer.

Anteriormente, e tabata lider di partido den e Konseho Munisipal di Amsterdam di 2004 pa 2010 i di 2018 pa 2019, i un miembro di Senado hulandes di 2019 pa 2022. Di 2010 pa 2018, Van der Burg a fungi komo diputado (*wethouder*) i di dos alkalde suplente di Amsterdam. For di 2014 pa 2018 el a manehá e karteranan di Kuido di Salú i Bienestar, Deporte i Rekreashon, Grandinan, Planifikashon Espasial i Asuntunan di Tera, i di 2010 pa 2014 e karteranan di Kuido di Salú i Bienestar, Deporte i Rekreashon, Aeropuerto, Personal, Organisashon i Integridad, Fasilitashon di Servisio, Relashonnan Eksterno i Bienestar di Bestia.

## Aktividatnan relashoná ku Karibe Hulandes
Na desèmber 2022, despues ku gobièrnu hulandes a ekspresá diskulpa pa e pasado kolonial hulandes, Van der Burg, representando Hulanda, a hiba diskushon na Aruba ku organisashonnan konserní i outoridatnan tokante kiko e diskulpa ta nifiká.
 
Komo Sekretario di Estado pa Asilo i Migrashon el a hasi un bishita di trabou na Aruba, Kòrsou i Boneiru na mart 2024 i despues na yüni 2024 tambe na Sint Maarten, Saba, Sint Eustatius i un biaha mas Boneiru. 

Na novèmber 2025 te su retiro komo miembro di Tweedekamer, Van der Burg tabata vosero di VVD den e Komishon fiho pa Asuntunan di Reino di Tweedekamer.
Djibouti (siudat)

**Djibouti** ta e kapital di e pais di e mesun nòmber. E ta un siudat portuario grandi den Ost Afrika riba e Golfo di Aden. E siudat tin mas o ménos 600.000 habitante (2018).

E haf, situá na un punto stratégikamente importante, a habri na 1888. E ta situá na entrada di Laman Kòrá. Barkunan ku ta na kaminda pa e Kanal di Suez ta hasi un parada aki. P'esei aktividat di haf ta e fuente di entrada mas importante di e pais, despues di ekstrakshon di salu.

Di 1892 pa 1967, Djibouti tabata e kapital di Somaliland Franses. For di 1967 te ku e independensia di e pais na 1977, e region tabata yama Afar i Islaland.
Shiraz

**Shiraz** (farsi: شیراز) ta e di sinku siudat mas grandi na Iran i kapital di e provinsia di Fars. E siudat ta situá den region sùit di e pais, aproksimadamente 680 km for di Teheran. Shiraz tin un poblashon di mas o ménos 1,8–2 mion habitante, segun diferente estimashonnan.

Shiraz ta konosí komo sentro kultural, literario i históriko di Iran, i hopi biaha ta yamá “e siudat di poeta, flor i hardinnan”.
Mashhad

**Mashhad** (farsi: مشهد) ta e di dos siudat mas grandi na Iran, despues di Teheran. Segun senso di 2016, e tin un poblashon di mas o ménos 3.400.000 habitante, inkluyendo e áreanan di Mashhad Taman i Torqabeh. E ta e kapital di e provinsia Khorāsān-e Razavī, situá den nortost di e pais, serka e frontera ku Turkmenistan i Afganistan.

## Nifikashon religioso
Mashhad ta un di e siudatnan mas importante pa Islam shiíta. Den e siudat ta situá e Santuario Ali al-Ridha (Imam Reza), e di ocho Imam di Islam shiíta. Mionnan di peregrino for di Iran i otro paisnan ta bishitá e santuario kada aña, loke ta hasi Mashhad un sentro religioso di gran importansia den mundu islámiko.

E nòmber Mashhad ta nifiká “lugá di martirio”, referiendo na morto di Imam Reza den siglo nuebe. E siudat a desaroyá rònt di su tumba i a bira un sentro religioso i kultural importante durante siglonan.

## Historia
Antes di bira Mashhad, e área tabata parti di e siudat antiguo Sanabad. Despues di morto di Imam Reza na 818 d.K., e lugá a bira un punto di peregrinashon. Durante dinastianan manera e Safavida i Qajar, Mashhad a kresé komo sentro religioso i polítiko.

Den diferente periodo históriko, e siudat a sufri invashonnan i destrukshon, pero semper a rekonstruí i mantené su ròl komo sentro spiritual.

## Ekonomia
E ekonomia di Mashhad ta basá largamente riba turismo religioso. Hotelnan, komersio i servisionan ta un parti importante di su ekonomia. Ademas, e siudat tin un variedad di industria manera produkshon di tapeit perso, alimentashon i sektor manufakturero.

## Demografia
Mayoria di e poblashon ta perso, pero tambe tin presensia di komunidatnan kurdo i turkmenistani, i otro gruponan étniko. Idioma ofisial ta farsi (perso).

## Persona konosí
Personanan konosí ku a nase na Mashhad:
* Ebrahim Raisi (1960-2024), di ocho presidente di Iran.
* Ali Khamenei (1939-2026), di dos lider supremo di Iran.
Tabris

**Tabris** òf **Tabriz** (farsi: تبریز), konosí komo *Tauris* den tempu antiguo, ta un di e siudatnan mas grandi na Iran i kapital di e provinsia Āz̄arbāyjān-e Sharqī. E siudat ta situá den e parti nortost di e pais i ta konsiderá e sentro prinsipal di e region di Azerbeidjan iraní. Segun estimashonnan resiente, Tabris tin un poblashon di mas di 1,5 mion habitante.

## Geografia
Tabris ta situá na un altitut di aproksimadamente 1.400 meter riba nivel di laman, serka e riu Adji Chay, i no muchu leu for di e masivo volkániko di Sahand. E region ta konosí komo un área ku hopi aktividat sísmiko, i e siudat a eksperensiá diferente temblor grandi den su historia.

Geográfikamente, Tabris ta keda serka frontera ku Azerbeidjan i e teritorio outónomo di Nakhchivan, loke ta duna e siudat un posishon stratégiko den e region di Koukaso.

## Historia
Tabris tin un historia largu komo un sentro komersial i kultural importante. Durante siglo, e tabata un punto klave riba e Ruta di Seda, konektando Asia ku Oropa. Vários imperio, inkluyendo imperio perso, árabe, turko i mongoles, a laga nan marka riba e siudat.

Den diferente periodo históriko, Tabris a sirbi komo kapital di diferente dinastia iraní, i e tabata un sentro di poder polítiko i ekonómiko. Sinembargo, temblornan repetí a destruí parti di e siudat den diferente époka, pero semper el a wòrdu rekonstruí.

## Poblashon i kultura
Gran parti di e poblashon ta konstituí pa turko-azerbeidjani (azerí), kende ta papia idioma azerbeidjan (un idioma turko), huntu ku farsi, e idioma ofisial di Iran. Tabris ta un sentro importante pa kultura, literatura i musika azerí den Iran.

E siudat tin tambe un patrimonio arkitektóniko riku, inkluyendo bazar históriko, meskita i monumentonan ku ta reflehá su pasado komersial i religioso.

## Ekonomia
Awendia, Tabris ta un sentro industrial i komersial importante den norte di Iran. E ekonomia ta inkluí sektornan manera manufaktura, industria automotrís, tekstil i komersio transfronteriso ku paisnan den region di Koukaso.
Rooi Hundo

**Rooi Hundo** ta referi na un bario residencial y un rooi situa den San Nicolas, e di dos ciudad mas grandi di Aruba. 

E bario a deriva su nomber di e rooi cu e mesun nomber: Rooi Hundo. E rooi ta origina na Sero Blanco (San Nicolas) y ta desemboca den Bahia di San Nicolas, despues di a core pa un parti door di e tereno di e refineria petrolero. E rooi ta relativamente hancho y profundo, loke probablemente a duna inspiracion pa su nomber. 

Rooinan na Aruba ta e un forma natural di coleccion di awa di yobida durante temporada di awacero, aunke mayoria di tempo nan ta seco.

## Infrastructura y entorno
Den e bario ta pasa dos caya principal: *Weg Rooi Hundo* y *Rooiweg*. Den cercania di e area ta situa Kapel Emanuel, un edificio religioso distinctivo na San Nicolas.

## Deporte y bida comunitario
Den añanan 1980, e bario tabatin un team di softball yama Weg Rooi Hundo Stars. Riba veld di Weg Rooi Hundo Ball Park tabata practica diferente deporte, manera futbol, baseball y softball. E luga a sirbi tambe como sede di e torneo di Aruba South Little League, contribuyendo na desaroyo di deporte hubenil den region sur di Aruba.
Union Mundial pro Interlingua

**Union Mundial pro Interlingua** ("Union Mundial pa Interlingua", UMI) ta un entidat sin fin di lucro ku ta dediká na promové konosementu i uso di Interlingua na mundu.

UMI ta un institushon pa koperashon internashonal tokante promoshon di e uso di Interlingua pa komunikashon internashonal den situashonnan apropiá, informashon tokante e idioma aki, i publikashon di manualnan, dikshonarionan i otro publikashonnan Interlingua.

UMI tin miembronan, representantenan i representashonnan riba sinku kontinente. Un konseho ehekutivo ku un presidente, un sekretario general, un vise-sekretario i un atministradó ta supervisá e aktividatnan diario di UMI. Un konseho general ku un máksimo di dos representante di kada pais den kua tin un representashon nashonal di Interlingua ta trata e guianan riba término mas largu.

UMI ta publiká e revista bimensual, *Panorama in Interlingua*, ku informashon internashonal na Interlingua pa un públiko mundial: periodismo, notisia, reportahe, entrevista, revishon di buki, i ku un enfoke spesial riba e difushon di notisia Interlingua i Interlingua globalmente.
Minab

**Minab** (farsi: ميناب ) ta e kapital di e distrito di Minab den provinsia di Hormozgan, situá den region sùit di Iran. E ta e di dos siudat mas grandi di e provinsia ku un poblashon di 73.170 habitante (2016)..

Minab ta situá serka di Bandar Abbas. E ta konosí pa su industria di peska (spesialmente kabaron) i agrikultura (prinsipalmente palma di dadel i mango). E ta situá riba e karetera prinsipal entre Bandar Abbas, Makran, i e provinsia di Balochistan.

Den tempu antiguo, Minab tabata wòrdu yamá *Harmosia* (òf *Harmozeia*).
Isfahan

**Isfahan** (farsi: اصفهان ) ta e di tres siudat mas grandi na Iran, despues di Teheran i Mashhad. E ta situá aproksimadamente 340 km pasùit di Teheran i ta e kapital di e provinsia di e mesun nòmber. Isfahan tin un poblashon di mas o ménos 2 mion habitante.

E suidat ta situá den un oasis riba e plano di Iran, na pia di e serunan di Zagros, na un altitut di 1.590 meter riba nivel di laman. Su ubikashon ta na e krusada di rutanan nort-sùit i ost-wèst. Na Isfahan temperatura ta varia di 2 pa 28°C.

Awendia, Isfahan ta produsí tapeit, paña, stal, artesania i kuminda tradishonal, inkluyendo kos dushi. E siudat ta konosí pa su produkshon di tapeitnan "Isfahan", un tipo di tapeit perso típikamente trahá di lana merino i seda.
Pastoor Hendriksstraat

**Pastoor Hendriksstraat** ta un di e cayanan principal y mas largo den San Nicolas, e di dos ciudad mas grandi na Aruba. E ta un arteria di trafico importante cu ta core for di e rotonde di San Nicolas (cerca di e edificio FTA) te Dr. Schaepmanstraat, y ta forma parti di e conexion entre San Nicolas y Oranjestad via Ruta 1. 

E caya ta keda den e zona cu e mesun nomber, Pastoor Hendriksstraat, cu a registra un poblacion di 867 habitante riba prome di januari 2020.

## Historia
Desde 1958 e caya ta hiba nomber di Frans Hendriks O.P. (1870-1942), un pastoor di Orden Dominicano cu a hunga un rol importante den bida religioso y social di Aruba. Prome di esey, e trayecto tabata forma pa tres caya separa: De Leliestraat, Ceintuurbaan y Thorbeckestraat.

Hendriks tabata pastoor di misa di Savaneta (1926-1931, 1935-1941) y prome pastoor di Misa Santa Teresita (1931-1935) na San Nicolas. Durante e periodo di industrialisacion ora refineria Lago a establece na San Nicolas, el a intermedia regularmente entre e compania petrolero y e comunidad Arubano. E tabata gosa di gran aprecio tanto di su parokianonan como di gerencia di e refineria.

## Edificio y punto di interes
Cant'i Pastoor Hendriksstraat tin diferente institucion educativo, deportivo y social estableci, entre otro:
* Filomena College
* Paulusschool
* Colegio St. Agustinus
* Abraham de Veerschool
* Scol di Arte
* YMCA San Nicolas
* Joe Laveist Sport Park
* Centro Medico Dr. Rudy Engelbrecht (IMSAN)
Lista di pelicula di islanan ABC

**Peliculanan**, unda e locacion di e narativo ta principalmente na un (of mas) di e islanan ABC: Aruba, Boneiro, Corsou.
Gresia antiguo

**Gresia antiguo** (Griego Antiguo: Ἑλλάς, romanisá: *Hellás*) tabata un sivilisashon na parti nortèste di e Mediteráneo ku a eksistí for di e Siglonan Skur Griego (siglonan 12–9 AC) te na fin di antigwedat klasiko (±600 DC). E tabata konsistí di un kolekshon relativamente suelto di siudat-estadonan i komunidatnan ku tabata relashoná ku otro kultural i lingwístikamente. Promé ku e periodo Romano, mayoria di e regionnan akí a keda unifiká ofisialmente solamente un biaha bou di e Reino di Masedonia for di 338 te 323 AC. Den historia Oksidental, e epoka di antiguedat klasiko a ser sigui direktamente pa e Temprano Edad Medio i e periodo Bizantino.

Tres siglo despues di e dekadensia di Gresia Mikeniko durante e kolapso di e Epoka di Bròns, siudat Griego urbano (poleis) a kuminsá forma na e siglo 8 AC, loke a marka e kuminsamentu di e periodo Arkaiko i e kolonisashon di e basin di Mediteráneo. Despues di esaki a sigui e epoka di Gresia Klasiko, for di e Gueran Greko-Persa te na morto di Aleksander e Grandes na 323 AC. E periodo aki a inkluí e Edá di Oro di Atenas i e Guera Peloponesiako entre Atenas i Esparta.

E unifikashon di Gresia pa Masedonia bou di Felipe II i e konkuista despues di e Imperio Akemenida pa Aleksander e Grandes a hasi sivilisashon helenístiko plama pa tur e Medio Oriente. E periodo Helenístiko generalmente ta konsiderá ku a kaba na 30 AC, ora e último reino helenístiko, Egipto Ptolemaiko, a ser anexá pa e Republika Romano.

Kultura Griego klasiko, spesialmente filosofia, tabatin un influensia hopi fuerte riba Roma Antiguo, ku a difundi un vershon di dje pa tur e Mediteráneo i gran parti di Oropa. Pa e motibu aki, hopi biaha ta konsiderá Gresia Klasiko komo e kuna di sivilisashon Oksidental: e kultura fundamental for di kua e mundu Oksidental moderno a heredá hopi di su ideanan i modelonan básiko den politika, filosofia, siensia i arte.
Gift from the Sea

***Gift from the Sea*** ta un buki di Anne Morrow Lindbergh ku a ser publiká pa promé biaha na 1955.

Durante un vakashon na Florida su Captiva Island na promé parti di e añanan 1950, Lindbergh a skirbi e obra den forma di ensayo, inspirá pa karakòlnan ku e a haya na playa i reflektando riba bida di Amerikanonan, spesialmente muhénan Amerikanu, den mitar di siglo 20. E ta kompartí su meditashonnan tokante hubentut i edat, amor i matrimònio, pas, soledad, i kontentu durante su bishita.

## Temanan
A biaha e buki ta ser klasifiká komo literatura inspirashonal, i e buki ta adelantá hopi di e temanan ku despues a bira komun den e género di literatura popular akí: simplisidat, soledad, i kuida pa e alma.

## Resepshon
*Gift from the Sea* a bende mas ku 3 mion kopia i a ser tradusí na 45 idioma. Segun *[[Publishers Weekly]]*, e buki tabata e bestseller di no-fikshon númeru un na Estados Unidos na 1955.

## Referensianan

## Linknan eksterno
* ''From One Life to Another, Spiritual Connections Light Up Our Journey''  na Read the Spirit
Sensei Redenshon

**Sensei Redenshon** ta un pelíkula di akshon, drama i arte marsial di 2013, produsí pa Alejandra Sanchez Gruber i dirigí pa e sineasta independiente di Kòrsou, German Gruber Jr. Henter e pelíkula ta papiá na Papiamentu, ku suptítulo disponibel na hulandes i ingles.

## Storia
Despues di a sali for di prizòn, Sandro ta intentá rekonstruí e relashon ku su úniko yu, Shendel. Den pasado, Sandro tabata enbolbí den mundu di pelea ilegal i pustamentu, loke a resultá den un sentensia di prizòn.

Shendel, ku ta serka di kumpli 20 aña, ta sigui e mesun kaminda i ta prepará pa partisipá den un torneo di pelea supteraneo. Pa protehá su yu i gana bek su konfiansa, Sandro mester enfrenta su pasado i pasa pa e reto mas difisil di su bida.

## Reparto

## Lansamentu
Estreno di e pelíkula a tuma lugá dia 28 di novèmber 2013 na Kòrsou i Aruba, den teatro *The Cinemas* na Willemstad i Oranjestad. Despues el a wordo proyektá den teatro na Boneiru, Sint Maarten i otro islanan di Karibe Hulandes.

Dia 24 di september 2015 e pelíkula a wòrdu estrená na Hulanda den teatro Pathé na Amsterdam, Rotterdam i Den Haag. Ku esaki el a bira e promé pelíkula antiano ku a wòrdu proyektá den teatronan hulandes den mas ku 20 aña. 

## Festival di pelíkula
*Sensei Redenshon* a wòrdu presentá na diferente festival di pelíkula, manera:

* Trinidad and Tobago Film Festival (Port-of-Spain)
* The America's Film Festival (New York)
* Caribbean Film Festival (London)
* Curaçao International Film Festival Rotterdam (Willemstad)
* SCENECS International Debut Film Festival (Hilversum)
* World Cinema Film Festival (Amsterdam)

## Mira tambe
* Lista di pelíkula di Islanan ABC